Holder politiets anklager vand, så var det mildt sagt en vanvittig køretur, en 24-årig mand fra Aarhus tog på tværs af Aalborg tilbage i juni 2021. Manden er blandt andet tiltalt for at have kørt over for rødt ni gange. Han er desuden tiltalt for at have forårsaget et færdselsuheld undervejs, som han ifølge anklagerne også bare flygtede fra. Den vilde køretur fandt ifølge anklageskriftet sted 11. juni 2021 ved middagstid og strakte sig fra Th. Sauers Vej i det østlige Aalborg og videre Over Kæret til Skelagervej og digterkvarteret i sydvestlige Aalborg. Manden er tiltalt for at have kørt over for rødt lys i krydsene Th. Sauers Vej/Scorebysundvej, Th. Sauers Vej/Gugvej to gange, Th. Sauers Vej/Sohngårdsholmsvej, Nibevej/Hobrovej, Hobrovej/Thøger Larsen Vej og Hobrovej/Johan Skjoldborgs Vej. Dertil kommer to gange over for rødt i krydset Østerbro/Skibsbyggerivej i det østlige Aalborg. Påkørte en anden bilist I flere tilfælde måtte andre bilister bremse op for at undgå påkørsel. I krydset Over Kæret/Gugvej gik det imidlertid galt. Ifølge politiets anklager påkørte den 24-årige en anden bilist, der holdt stille for rødt i krydset. Den 24-årige er tiltalt for bare at køre fra uheldsstedet – og kørte i den forbindelse i øvrigt også over for rødt lys. Det fremgår af anklageskriftet, at politiets efterfølgende fik taget en blodprøve på manden, som viste spor af cannabis. Anklageskriftet afslører også en anden mulig forklaring på, hvorfor manden tilsyneladende ikke har den store forstand på at færdes i trafikken: Han har slet ikke taget kørekort. Det fremgår ikke før sagens start, hvordan den 24-årige forholder sig til politiets anklager.

Referat:
Da politiet tog en blodprøve fra manden, viste det sig ifølge anklageskriftet, at der var noget at komme efter.